Otto Liman von Sanders
Otto Liman von Sanders, 17.2.1855-22.8.1929, tysk officer. Liman von Sanders blev i 1913 leder af en tysk militærkommission, som skulle reorganisere den osmanniske hær.
I 1914 blev Liman von Sanders udnævnt til osmannisk feltmarskal og overtog ved 1. Verdenskrigs udbrud en kommando i den osmanniske hær. 1915-16 ledede han sammen med Mustafa Kemal (Kemal Atatürk) det succesrige forsvar af Dardanellerne (se Gallipolikampagnen).
Liman von Sanders var 1918 chef for de tysk-osmanniske styrker i Syrien og Palæstina, men kunne her intet stille op over for de større britiske styrker.
Efter krigen blev Liman von Sanders arresteret af briterne på Malta, anklaget for krigsforbrydelser, men blev løsladt efter et halvt år.